Astronaut Andreas Mogensen kommer til Aalborg i anledning af Aalborg Naturvidenskabsfestival.

I anledning af Aalborg Naturvidenskabsfestivals 10-års jubilæum besøger Danmarks berømte astronaut, Andreas Mogensen, Aalborg Zoo, der er vært for festivalen. Formålet med Andreas Mogensens besøg er at give børn og unge et indblik i de naturvidenskabelige fag og inspirere dem til eventuelt at vælge uddannelse indenfor dette felt.. Sammen med de over 2000 deltagende skoleelever vil Andreas Mogensen afprøve festivalens mange aktiviteter. På programmet er der blandt andet kemishow, oplevelser med VR-teknologi samt en række andre udfordrende og spektakulære workshops. Som afslutning på besøget holder Andreas Mogensen foredrag for festivalens deltagende elever og aktører og fortæller om sine oplevelser både før, under og efter sin fantastiske rumrejse. Det er et samarbejde med ESA og Uddannelses- og Forskningsministeriet der har muliggjort besøget. Dette års tema er "Den yderste Grænse". Her ses der nærmere på de yderste grænser af naturen, mennesket, etikken og fysiske fænomener. Den lille malariamyg sættes overfor den store blåhval - insektet fra det varme Afrika, og det enorme dyr fra det kolde Antarktis. Det handler altså om yderpunkter. Festivalen løber fra den 23. til 27. september. Søndag den 23. september er festivalen åben for alle Zoo's gæster. De følgende fire dage er den primært henvendt til indbudte elever fra 6.-10. klasser, og mere end 7000 skoleelever og lærere vil besøge festivalen i løbet af de fire begivenhedsrige dage i naturvidenskabens tegn.